ועדת העבודה, הרווחה והבריאות, כנסת 18, פרוטוקול מספר 90, 2009-07-27 09:00

חיים כץ: שלום לכולם, אני מתכבד לפתוח את הישיבה.

חיים כץ: לפני שאנחנו נעבור לסגן שר הבריאות שהוא יותר מהשר בפועל, מי שעבד על הצעת החוק ותרם והזיע ועשה, זה חבר הכנסת אריה אלדד.

חיים כץ: הייתי רוצה שהוא ייתן סקירה ברשותך על כל התהליך, מה נעשה, איפה זה עומד, ואני גם מברך את גלנטי שהיה יושב ראש הוועדה הקודם.

חיים כץ: חבר הכנסת לשעבר גלנטי שהיה יו"ר הוועדה שלא זכה להעביר את זה בשנייה, שלישית, ואני מקווה שבכנסת ישראל בתקופה שאני עומד בראש הוועדה בעזרתו של הסגן שר נצליח להביא את זה.

חיים כץ: אריה אלדד.

אריה אלדד: תודה אדוני היושב ראש.

אריה אלדד: אני אקצר ברשותך.

אריה אלדד: הצעת החוק היא הצעת חוק ממשלתית שנוגעת באחת מהסוגיות הסבוכות והמורכבות של המערכת הרפואית שלנו שבמשך שנים לא היתה מוסדרת בחקיקה ראשית.

אריה אלדד: היו נהלים שונים אבל לא חקיקה ראשית.

אריה אלדד: ולא היו חילוקי דעות שהיה צריך להסדיר אותם בחקיקה כזאת.

אריה אלדד: מטבע החוק יש כאן פעמים רבות התנגשות אמיתית של אמונות ודעות ופילוסופיות ואתיקה והלכה והרצון להימנע מסחר באיברים והרצון להימנע מהפיכת גופה של אישה לבית חרושת לביציות ומצד שני רצון אמיתי לאפשר לנשים את הזכות להיות אימהות בכל הדרכים שהמדע המודרני מאפשר היום.

אריה אלדד: תהליך החקיקה באמת התמקד בעבודה שלאחר קבלת החוק בקריאה ראשונה והכנתו לקריאה שנייה ושלישית.

אריה אלדד: נכון אמרת אדוני היושב ראש שבסופו של דבר הגשנו את הצעת החוק בלא הסתייגויות ככל שאני זוכר משום שהגענו להבנות.

אריה אלדד: הגענו להבנות שהחוק נחוץ וחשוב ולכן כל אחד יכול לוותר על הדברים שהם לא בבחינת ייהרג ואל יעבור מבחינתו אבל יקדם את העיקרון של החקיקה.

אריה אלדד: ותרמו לדבר הזה באמת חברי כנסת מימין ומשמאל.

אריה אלדד: זכור לטוב הרב רביץ עליו השלום שתרם הרבה מאוד בהשתתפות שלו בדיונים לחוק הזה ויכול היה לתרום הרבה.

אריה אלדד: לצערי באמת החוק הגיע לקריאה שנייה ושלישית 48 שעות לפני התפזרות הכנסת.

אריה אלדד: ואז היה מקובל כיוון שהיתה ממשלת מעבר שעוברים או עולים להצבעה למליאה רק חוקים בהסכמה ולא חוקים שמישהו מסתייג מהם.

אריה אלדד: והרב גפני אמר שהוא מתנגד.

אריה אלדד: שאלתי אותו מה התנגדותך?

אריה אלדד: אולי תכתוב הסתייגות אחת, אנחנו נדון בה, אנחנו נראה אם אנחנו יכולים לתמוך בה ונעביר את זה.

אריה אלדד: לא היתה לנו אפילו הסתייגות קונקרטית שיכולנו להגיע עליה לדיון ולראות אם אנחנו יכולים לגבש את החוק ולכן כיוון שבאמת היה מדובר בימי דמדומים של הכנסת הקודמת לא הצלחנו להעביר את זה בכנסת.

אריה אלדד: אני חושב שאנחנו יכולים להתחיל מהמקום שסיימנו בכנסת הקודמת ולהביא את הטיוטה שהיתה מונחת לפנינו לפני הצבעה ולראות אם יש שינויים, דיונים, הסתייגויות עליה, ולהביא אותה, להחיל עליה דין רציפות ולסיים את התהליך.

אריה אלדד: אני חושב שהדבר הוא בר השגה בטווח זמן קצר יחסית.

אריה אלדד: תודה רבה.

רחל אדטו: כמי שהיתה חברה בוועדה ההיסטורית, הוועדה הציבורית לבחינת נושא תרומת ביציות, ויושבים איתי כאן ארבעה מחברי הוועדה דאז, הרב הלפרין, עורך דין מירה היבנר והרב בורשטיין שהוא מנהל מכון פועה.

רחל אדטו: ישבנו במשך כשנה כדי להביא את הנוסח שיהיה מוסכם.

רחל אדטו: ישבנו כשנה בישיבות ארוכות של ימים שלמים.

רחל אדטו: אלה היו ישיבות מבוקר עד ערב של ימים שלמים על מנת להביא את הנוסח להצעת חוק כדי שיהיה מוסכם על כולם מבחינה הלכתית, מבחינה חוקית, מבחינה רפואית, ישבו רופאים.

רחל אדטו: ההרכב של הוועדה היה רופאים, אנשי הלכה, אנשי משפט, אנשי ציבור ולכן כשגמרנו את עבודת הוועדה היה רושם מבחינתנו שההצעה הזאת היא הצעה הטובה ביותר שאפשר היה להוציא.

רחל אדטו: יחד עם זה לקח כמו שאמר פרופסור אריה אלדד, לקח כשמונה שנים נוספות לגלגל את זה בין כנסת לכנסת ולוועדת עבודה אחת למשנה עד שזה הגיע למבנה.

רחל אדטו: ההצעה הזאת היא ללא מתום.

רחל אדטו: היא ללא צורך להסתייגות.

רחל אדטו: היא מקיפה כל אספקט שהוא.

רחל אדטו: עיקר הבעיה באמת היתה בעיה של הרישום והרישוי מי מחזיק את המאגר, מי מונע את הנושא הזה שיכול להיות נישואי קרובים.

רחל אדטו: אלה בעיות שהיו הבעיות הכי קשות על סדר היום.

רחל אדטו: כי מבחינה רפואית אפשר היה להתיישר עם הבעיות.

רחל אדטו: ולכן הצורך להעלות את זה עכשיו עוד פעם כנושא לדיונים והסתייגויות הוא כבר מיותר מהטעם הפשוט שהוא כבר עבר את כל הדברים האלה.

רחל אדטו: מהסיבה הזאת הגשנו בין היתר אריה אלדד ואני הגשנו לפני חודשיים הצעת חוק פרטית שמונחת.

רחל אדטו: הסיבה להצעת חוק פרטית היתה שהיה אם לא תהיה הצעה ממשלתית, לא יחול דין רציפות אנחנו לא רוצים לעזוב את הנושא הזה והראיה מה שקרה לפני חודש.

רחל אדטו: לא יעזור.

רחל אדטו: נשים וזוגות, ילד זו פסגת השאיפות של זוג בדרך כלל, ברוב המקרים, במיוחד במדינת ישראל.

רחל אדטו: לא יעזור להתעלם מהבעיה הזאת.

רחל אדטו: אסור להתעלם מהבעיה הזאת.

רחל אדטו: וחבל להעמיס עליה עוד תילי תילים של בעיות.

רחל אדטו: צריך למצוא את הפתרון, להעביר את זה לאלתר.

רחל אדטו: המקרה ברומניה הוא אחד.

רחל אדטו: ברומניה ואוקראינה ופראג וקפריסין, ובכל המקומות האלה יש.

רחל אדטו: עוד לא נתפסו, עוד לא מצאו.

רחל אדטו: אבל יש בכל המקומות האלה.

רחל אדטו: לכן אין ברירה צריך להתייחס לנושא הזה ולפתור אותו כי זה לא יעזור.

רחל אדטו: כי זה חייב למצוא מענה לכל אותם אנשים שבצדק רוצים ילדים.

חיים כץ: תודה רבה.

חיים כץ: הייתי רוצה לשמוע את את מה שיש לד"ר הרב הלפרין להגיד.

מרדכי הלפרין: הצעת החוק מתבססת על מסקנות ועדת הלפרין שהגישה את ההצעה בצורתה הראשונית.

מרדכי הלפרין: זה עבר דיונים במשרד הבריאות, במשרד המשפטים.

מרדכי הלפרין: זה עבר דיונים גם חוץ פרלמנטרים עם תלמידי חכמים מובהקים מגדולי הפוסקים בארץ על מנת שלא תהיה פה התנגשות אסורה עם ההלכה.

מרדכי הלפרין: לא הייתי אומר שלא ניתן לשפר אותה עוד יותר כמו כל דבר מעשה ידי אדם אבל זו הצעת חוק אשר ללא ספק משפרת את המצב הקיים הן בתחום האנושי של סיוע להורים חשוכי ילדים, הן בתחום האתי, הן בתחום המנהלי, והן בתחום ההלכתי.

מרדכי הלפרין: היא וודאי משפרת.

מרדכי הלפרין: היא לא פותרת את כל הבעיות, ויש כאן בעיות גם רפואיות, גם מנהליות וגם הלכתיות שהיו יכולות להיפתר יותר טוב אבל ככלל היא ללא ספק משפרת מצב קיים ומונעת סיבוכים עתידיים קשים שהמצב הקיים טומן בחובו.

אחמד טיבי: האמת היא אדוני היושב ראש שהצעת החוק הראשונה של תרומת ביציות היתה בכנסת החמש עשרה על ידי חברת הכנסת יעל דיין לשעבר ואנוכי.

אחמד טיבי: עכשיו גם אז זה עבר בטרומי, היתה הכנה לקריאה ראשונה וכדומה ושוב זה נתקע.

אחמד טיבי: שוב חזרתי והצעתי את זה גם בכנסת הקודמת ולאחרונה גם בכנסת הזאת.

אחמד טיבי: צר לי ששני חברי ואני לא הצלחנו לשלב חוק אחד של שלושת או ארבעת הרופאים.

אחמד טיבי: אני חושב שזו הצעה שצריכים להתאחד מסביבה כל חברי הכנסת שהם רופאים.

אחמד טיבי: זו הצעתי.

אחמד טיבי: אפשר לשלב אותה יחד עם ההצעה הנוכחית.

אחמד טיבי: אין לנו בעיה עם כך.

אחמד טיבי: אגב זה אותה בעיה של המקצועות הפרה רפואיים.

אחמד טיבי: היתה הצעה והיא לא רצתה להגיש עד שאילצנו אותה להגיש.

אריה אלדד: עכשיו למשל תחיל דין רציפות ונוכל לקדם את זה לשנייה ושלישית.

אריה אלדד: שלנו נמצאת עוד לפני טרומית.

אחמד טיבי: במקרה זה אנחנו מוכנים לוותר, העיקר שתגיש.

אחמד טיבי: אני עכשיו רוצה לדבר על משהו שקשור בפרשת הביציות ועל עוול מסוים שנגרם לשני הרופאים המעורבים.

אחמד טיבי: אני מכיר באופן אישי את ד"ר נתי לוין כי הוא היה בן כיתה שלי.

אחמד טיבי: מדובר ברופא הגון, מקצועי ממדרגה ראשונה שכל מטרתו היתה לעזור לנשים כדי להרות ואני חושב שבחלק מהמקרים נעשה רצח אופי לשני הרופאים אבל בעיקר צריך לעשות הכול כדי לעזור לשני הרופאים האלה לחזור לארץ לחיק משפחותיהם ולעבודה שלהם.

אחמד טיבי: נדמה לי שעל ממשלת ישראל שהיא הגוף הרשמי לעשות את הכול כדי להחזיר אותם כאן לארץ.

חיים כץ: תודה רבה.

חיים כץ: אני חוזר לגברת עופרה בלבן, עמותת חן לפוריות.

עופרה בלבן: ראשית תודה רבה.

עופרה בלבן: בוקר טוב לכולם.

עופרה בלבן: אני מברכת על הישיבה הזאת ואני מברכת אותך סגן השר, מאה ימי חסד עברו.

יעקב ליצמן: מאיפה את יודעת?

עופרה בלבן: אני יודעת לספור.

עופרה בלבן: מלמדים באוניברסיטה לספור.

עופרה בלבן: תכל'ס 5000 נשים ויותר זמנן אוזל.

עופרה בלבן: גם היא היום בת 45 היא עוד מעט לא תוכל מתרומת ביצית להרות כי גופה לא יוכל לשאת הריון מבחינה בריאותית.

עופרה בלבן: כל התמהמהות מצד הממשלה ואני רוצה פה להזכיר, הממשלה היא זו שביקשה את החוק להיות חוק ממשלתי.

עופרה בלבן: בזמנו שר הבריאות הרב דהן בא אלינו לחברת הכנסת דיין ואלי וביקש, החוק הזה חשוב ואני מאוד מאוד מבקש מכם לאפשר אותו כחוק ממשלתי כדי שתחול עליו רציפות ולא תהיה בעיה כמו כל הצעת חוק פרטית שנופלת כאשר לא עברה קריאה ראשונה.

עופרה בלבן: הסכמנו, הגענו עד סוף הקדנציה של הכנסת השבע עשרה, ואני מבקשת מהפורום הזה לעשות כל מה שניתן כדי ש-5000 נשים יהיה להן אור בקצה המנהרה.

חיים כץ: תודה רבה.

חיים כץ: גברת חדווה אייל, מעמותת אישה לאישה.

חדווה אייל: קודם כל אני רוצה להודות לחבר הכנסת אלדד על תהליך גישור נפלא שקרה בשנה האחרונה עמוק ומעמיק ועל כך יש הרבה מה להודות, והצעת חוק שבהחלט שופרה פלאים.

חדווה אייל: אני רוצה כן להפנות את תשומת לב האנשים כאן לבעיה שקורית עכשיו בשטח ושאולי כדאי מאוד להכניס אותה כבר להצעת החוק הנוכחית.

חדווה אייל: פעולות שנעשות בארץ לנשים צעירות שזה בעצם עוקף חוק.

חדווה אייל: בארץ הפעולה הלא חוקית היא שאיבת הביציות מנשים שלא לצורך פריון עצמי והתהליך שקורה היום ואנחנו בדקנו את זה.

חדווה אייל: יש כמה רופאים בארץ שמבצעים את התהליך ההורמונאלי ומטיסים את אותן נשים צעירות מחוץ לישראל, קפריסין, הודו, בעיקר.

חדווה אייל: ושם מתבצעת השאיבה.

חדווה אייל: כלומר פעולה שהיא לא ברוח החוק.

חדווה אייל: אני חושבת שחשוב מאוד להכניס גם את הנושא הזה לחוק ושפעולה הורמונאלית שאין לה אינדיקציה רפואית עבור האישה עצמה תהיה לא חוקית.

חדווה אייל: זו אחת הפעולות שיכולה למנוע סחר שכבר מתרחש כאן ועכשיו.

חדווה אייל: זה אחד הדברים שהכי חשוב לי לומר כרגע.

חיים כץ: תודה רבה.

חיים כץ: חברת הכנסת אורלי לוי אבקסיס.

אורלי לוי אבקסיס: עברתי בימים שהיו לי על החוק וניסיתי ללמוד אותו וראיתי שיש שמה באמת ניסיונות לפתור את כל הבעיות ורישום כמו שצריך.

אורלי לוי אבקסיס: המצב היום הוא נוראי.

אורלי לוי אבקסיס: קודם כל מבחינת רישום האוכלוסין.

אורלי לוי אבקסיס: גם מבחינת רישום הילוד.

אורלי לוי אבקסיס: אנחנו לא יכולים לדעת אם אנחנו מדברים גם מבחינה הלכתית.

אורלי לוי אבקסיס: ישנה בעיה אחר כך לזהות אם ישנה איזושהי קרבה כי אנחנו לא יכולים לפקח על כל מה שקורה בחוץ לארץ.

אורלי לוי אבקסיס: בחוק הנוכחי יש התמודדות עם הבעיה הזו והתמודדות ראויה.

אורלי לוי אבקסיס: מעבר לכך ישנה איזושהי בעיה של ההסתמכות ושל הביטחון של הנשים ברפואה בעקבות מה שקרה בשנת 2000.

אורלי לוי אבקסיס: אני חייבת לספר לכם סיפור קטן.

אורלי לוי אבקסיס: אחותי היתה מטופלת אצל אחד הרופאים הידועים באותה פרשה.

אורלי לוי אבקסיס: ועד היום היא מסתובבת בתחושה שאולי יש לה ילד איפשהו בעולם.

אורלי לוי אבקסיס: בעקבות גירוי היתר שניתן לה גם מבחינה הורמונאלית היא איבדה את הרחם וילדים משלה אין לה.

אורלי לוי אבקסיס: ברוך השם יש לה ילד מאומץ ממש כמו ילד ביולוגי.

אורלי לוי אבקסיס: אבל זו בעיה שקיימת.

אורלי לוי אבקסיס: והחוק הזה יפתור גם את הבעיה הזו.

אורלי לוי אבקסיס: גם יחזיר בחזרה את האמון ברופאי, במערכת הרפואית בכלל, ואנחנו צריכים לתת פה פתרונות.

אורלי לוי אבקסיס: הסיפור שקרה עכשיו הוא סיפור שמעלה את זה באמת ומציף את הבעיה, מעלה אותה לסדר היום.

אורלי לוי אבקסיס: אבל זו בעיה של נשים שעוברות את החוויה הזו באופן יומיומי ושנים של טיפולים.

אורלי לוי אבקסיס: הן מרגישות שהן לבד.

אורלי לוי אבקסיס: ואנחנו בתור הוועדה לעבודה, הרווחה והבריאות צריכים לתת מענה.

אורלי לוי אבקסיס: אני בטוחה שסגן השר ליצמן עושה כל שאל ידו לפתור את הבעיה.

אורלי לוי אבקסיס: אני סומכת עליו שהוא עושה את זה בצורה הטובה ביותר.

אורלי לוי אבקסיס: אם זה תלוי בנו אנחנו צריכים לזרז את החוק הזה.

אורלי לוי אבקסיס: הוא חוק ראוי והוא חשוב וגם לתת פתרונות לבעיות הן הלכתיות והן כמובן של הנשים שנמצאות בבעיה הזו.

חיים כץ: תודה רבה.

חיים כץ: עורכת הדין מירה היבנר ממשרד הבריאות.

חיים כץ: בבקשה.

מירה היבנר: אגב לבעיה שאת העלית יש פתרון בחקירה הנוכחית רק כדי לשבר את האוזן.

מירה היבנר: לא ייתכן שתיעשה לאישה שאיננה עוברת טיפולי פוריות איזושהי פעולה רפואית כגון מתן של תרופות לגירוי היתר אלא אם מלפני זה כבר התקבל אישור שהיא תורמת.

מירה היבנר: יש פתרון בחקיקה הנוכחית אפילו בלי לתקן.

חיים כץ: אבל בחקיקה הנוכחית אני מכיר איזה סגן שר שר שיכול לפתור את הבעיות של החקיקה הנוכחית ולהריץ את העסק קדימה.

מירה היבנר: בהצעת החוק המדוברת יש תשובה לבעיה שהועלתה מאוד מאוד מדויקת.

מירה היבנר: דבר נוסף שהייתי רוצה לחזור ולהדגיש.

מירה היבנר: החקיקה הזאת לא בכדי לקחה כל כך הרבה שנים.

מירה היבנר: זאת אחת החקיקות הקשות שחוקקו במדינת ישראל.

מירה היבנר: וזה לא לתפארת המליצה.

מירה היבנר: אני יכולה להגיד לכם שעבדנו יד ביד עם משרד המשפטים, הדברים נעשו בשום שכל ובזהירות המתבקשת תוך לקיחה בחשבון של כל הבעיות העשויות והעלולות להתעורר כתוצאה מהחקיקה הזאת.

מירה היבנר: החקיקה הזאת כראי באה למצות את כל אותן בעיות הן בתחום ההלכתי והן בתחום הרפואי והן בנושא של אישה לאישה וסחר וכולי.

מירה היבנר: יש איזשהו קונצנזוס.

מירה היבנר: יחד עם זאת אני מרשה לעצמי לומר, אמנם סגן השר ליצמן יושב כאן, אני מקווה כשהוא עכשיו ילמד והוא לומד את הנושא, הוא לומד מהר מאוד אבל הוא לא לבד במערכה.

מירה היבנר: ואני חושבת שטוב נעשה אם ניתן פרק זמן קצר מאוד והדברים אכן יקבלו את המנוף והתפישה הרצויה.

חיים כץ: אנחנו שמענו פה חלק מהדוברים ואנחנו נשמע עוד אבל אנחנו נכנסים לעובי העניין והייתי באמת רוצה לשמוע את דעתו של סגן השר שר כבוד הרב ליצמן.

יעקב ליצמן: תודה אדוני היושב ראש ידידי חבר הכנסת חיים כץ.

יעקב ליצמן: בואו נתחיל ככה.

יעקב ליצמן: אצלי סופרים את הימים כבר.

יעקב ליצמן: לפני שהתחלתי כבר מאה ימים.

יעקב ליצמן: אני הייתי צריך להתווכח איתם זה מאה עשרים יום.

יעקב ליצמן: אני חושב שזה הוגן גם לעשות את זה.

יעקב ליצמן: מה שעבר כאן חמש שנים כחקיקה ומה לפני כן חמש שנים שדיברו על זה, אז עם כל הכבוד לא צריך לבוא ולהגיד רגע עברת את ימי החסד.

יעקב ליצמן: תתחיל.

יעקב ליצמן: בימי החסד האלו היתה כבר שפעת מכסיקו ושפעת חוק ההסדרים, ומחלת התקציב.

יעקב ליצמן: והיה לנו כל מיני דברים באמצע גם כן.

יעקב ליצמן: הדבר הראשון שאני רוצה להגיש שבישיבה הראשונה שישבתי עם עורכת הדין היבנר שהיא לא מעורכי הדין שאני רוצה לקצוב לה את השנים כיועצת משפטית.

יעקב ליצמן: אמרתי את זה גם בישיבת ממשלה אתמול.

יעקב ליצמן: היא העבירה לי את החוק הזה והיא פירטה לי את החוק.

יעקב ליצמן: ואני אמרתי לה אני צריך ללמוד את זה.

יעקב ליצמן: ואכן התחלתי ללמוד את החוק הזה ונפגשתי עם הרב הראשי הרב עמאר על זה.

יעקב ליצמן: ישבתי איתו על זה, בדקתי את ההשלכות, בדקתי את הדברים, בדקתי מה אני צריך לבדוק עוד, אני באמצע הלימוד.

יעקב ליצמן: אז ידידי חיים כץ אומר שאני קם מוקדם ואני תופס מהר.

יעקב ליצמן: חיים כץ הבטיח לי שבאחד ביקורי הפתע הבאים חיים בא איתי בלילה.

יעקב ליצמן: רבותיי, אני לומד את העניין.

יעקב ליצמן: מבטיח לכם לא לסחוב את זה ואני אשתדל כמה שאני יכול לזרז את העניין.

יעקב ליצמן: בהחלט מרגיש ומבין כאב אישה שרוצה ילדים.

יעקב ליצמן: לא צריך להטיף לנו מוסר ולהגיד לנו שזו בעיה.

יעקב ליצמן: כולם מבינים את זה.

יעקב ליצמן: זה בני אדם.

יעקב ליצמן: בחוק הזה יש הרבה דברים.

יעקב ליצמן: יש בעיות חוקיות, יש סיכון, מסחור, זכויות הילד, רווקות, נשואות.

יעקב ליצמן: ברור שצריך ללמוד את זה.

יעקב ליצמן: יש גם חלק כבר מעבר לויכוחים שאמרו שזה בקונצנזוס.

יעקב ליצמן: הבטחתי ואני אעשה את הכול להגיע לקונצנזוס ונסיים מהר את העניין.

יעקב ליצמן: דבר אחד אני חייב להעיר פה וזה נוגע למה שהיה ברומניה.

יעקב ליצמן: משרד הבריאות לפני שלוש שנים הוציא מכתב שאומר שאסור לעשות את זה שם.

מירה היבנר: המרפאה הספציפית הזאת לפני שלוש שנים הודיע משרד הבריאות לרופאים הנוגעים בדבר שלמרפאה הזאת אין אישור ברומניה והפועל היוצא גם שלכן אסור מכאן לשלוח לשם לאותה מרפאה ספציפית.

יעקב ליצמן: אני מודה ליועצת המשפטית ששמרה עלי ותיקנה אותי.

יעקב ליצמן: באמת תודה.

יעקב ליצמן: מכאן לעשות דברים שהם לא בסדר לפי החוק ברור שמשרד הבריאות צריך לעמוד על זה.

יעקב ליצמן: הוא ממונה על החוק והוא צריך להשגיח שלא ייעשו הדברים האלו.

יעקב ליצמן: התגובה הראשונה שלי היתה אם זה נגד החוק אז אני לא מקבל את זה.

יעקב ליצמן: זה לא הדיון.

יעקב ליצמן: שלא יחשבו שיש הכשר מכאן, התשובה היא חד משמעית לא.

יעקב ליצמן: רבותיי אני הולך להתמודד עם זה.

יעקב ליצמן: אני הולך לבדוק את העניין.

יעקב ליצמן: אני לא אהסס ואבוא ואגיד דברים ברורים בשולחן.

יעקב ליצמן: אני מבין את הבעיות.

יעקב ליצמן: אני מבין את הכאב.

יעקב ליצמן: אני אשתדל לגמור את העניין כמה שיותר מהר.

חיים כץ: אוקיי תודה רבה.

חיים כץ: פרופסור הרמן אריה יושב ראש האיגוד לגניקולוגיה.

אריה הרמן: אני רוצה לברך על המגמה בדיון הזה לא להפוך את הנושא של התקשורת בחו"ל למוקד.

אריה הרמן: אני רק יכול להגיד לכם באופן כללי שהעמדה של האיגוד הישראלי לגניקולוגיה של ההסתדרות הרפואית שאנחנו מצפים מרופאים לנהוג לפי החוק של ישראל לפי החוק במדינות שבהן הם עובדים ולפי הגישה של האתיקה הרפואית שהיא חוצה גבולות וימים לגבי ציפייה מרופא שמטפל באנשים.

אריה הרמן: לגבי הנושא הספציפי הזה אני פונה לכבוד השר כדי לעשות את המירב והמיטב כדי לזרז.

אריה הרמן: גם אם מעשי ידי אדם כמו שהרב הלפרין אמר לא יצא מושלם משום שאני רוצה להצביע פה על איזשהו נושא שקוראים לו אווירה.

אריה הרמן: לפני פרשייה אחרת שאני בכלל לא רוצה לדון עליה יותר מדי היו תרומות ביציות בישראל.

אריה הרמן: וזה היה מסודר והצהירו לנשים והן הסכימו.

אריה הרמן: זה לא היה מסודר ברמת הרישום במינהל והתחומים האחרים שהחוק הזה פוטר אותו אבל היו תרומות.

אריה הרמן: מה שאני אומר שהחוק הזה מעבר לעובדה שהוא פותר את הבעיות הלא פתורות הוא יצור שינוי של אווירה שבה נשים שמלכתחילה צריכות לעבור טיפול יוכלו לדון בתרומת ביצית.

אריה הרמן: רופאים שמטפלים בנשים שצריכות לעבור טיפול יעלו את הנושא.

אריה הרמן: בעקבות הפרשייה הקודמת הרופאים שמטפלים בפוריות קיבלו רגליים קרות ולא רצו שיאשימו אותם בזה שהם מעורבים בכל מיני כאלה דברים ולכן הם לא מעלים את הנושא על סדר היום.

אריה הרמן: ברגע שהנושא יעלה והחקיקה תעבור יהיה שינוי של האווירה ולא נראה את התופעה הזאת שאני קורא לה תופעה מבישה שאלפי נשים ישראליות צריכות לנסוע לחו"ל כדי לקבל תרומת ביציות כדי לממש את הזכות להורות.

אריה הרמן: הזכות להורות הוא משהו שאי אפשר בכלל להתווכח איתו.

אריה הרמן: לכן הנושא הזה כל כך חשוב כדי לקדם אותו כמה שיותר מהר.

אריה הרמן: גם אחרי שמקדמים אותו יש תהליך.

אריה הרמן: הזמן הוא כן יקר.

אריה הרמן: אני רוצה להצביע לכם שהרופאים שעוסקים בפוריות הם אלה שעובדים בחזית.

אריה הרמן: הם אלה שרואים בחורה בגיל 22 שנולדה ללא שחלות.

אריה הרמן: הם אלה שרואים את האישה שחלתה בסרטן וקיבלה טיפול כימותרפי והשחלות שלה מתפקדות.

אריה הרמן: הם אלה שרואים את האישה שעברה אינסוף טיפולים ונמצא שהביציות שלה הן לקויות.

אריה הרמן: הם אלה שמטפלים באישה שהבן שלהם או הבת שלהם נהרגו בתאונת דרכים או בצבא והן זקוקות באופן נואש לביציות.

אריה הרמן: ולכן אנחנו שבחזית פונים ומפצירים בחדר הזה באנשים האלה לטובת הציבור לזרז את הטיפול בעניין.

חיים כץ: תודה רבה.

חיים כץ: הרב מנחם בורשטיין בבקשה.

מנחם בורשטיין: אני ראש מכון פועה לרפואה על פי ההלכה.

מנחם בורשטיין: הייתי חבר בוועדה עם ד"ר אדטו וד"ר מירה היבנר.

מנחם בורשטיין: אלדד היה בוועדת המשנה.

מנחם בורשטיין: אני רציתי לציין שני דברים.

מנחם בורשטיין: דבר ראשון בתור אחד שעסק בנושא כי גם כמו שאמר פרופסור הרמן אנחנו גם יושבים עם אלפי זוגות עם כל מיני בעיות פוריות ורואים את המצוקה הגדולה.

מנחם בורשטיין: זה ברור לכולם פה בחדר שצריך לעזור בעניין.

מנחם בורשטיין: אולי להבדיל מחוק הפונדקאות שם הייתי קצת מעורב בו החוק הזה התקבל בזכות כל המשקיעים בנושא.

מנחם בורשטיין: היה פה התחשבות וחשיבה מאוד עמוקה גם מבחינה הלכתית ואני רוצה לציין גם לציבור הדרוזי והערבי במדינת ישראל, וכל הדברים האלו נלקחו בחשבון.

מנחם בורשטיין: החוק הזה יכול להיות דגם לכולם.

מנחם בורשטיין: לכן יש לו זכות מיוחדת לעבור.

מנחם בורשטיין: יש לי גם הצעה קונקרטית אבל זה אולי אני אדבר עם סגן השר ליצמן איך בכל אופן לסדר, כיוון שיצא לי לדבר עם גדולי הפוסקים, גם מהציבור החרדי וזו סוגיה שאני עוסק בה גם מבחינה הלכתית הרבה שנים.

מנחם בורשטיין: אני רוצה פה לתקן את גברת בלבן שאיתה אני בקשר כבר הרבה שנים ומברך את עבודתה.

מנחם בורשטיין: יצא לי להגיע לסגן השר ליצמן בעניינים אחרים וביקשתי ממנו משהו בתחום מסוים בבתי חולים שהציבור הדתי מקופח.

מנחם בורשטיין: הוא אמר לי הרב בורשטיין אין לי זמן עכשיו לטפל בדתיים, אני כמו שר הבריאות של כולם.

מנחם בורשטיין: כך שאפשר לדבר על דברים קונקרטיים בעקבות שיחות שלי עם כמה מגדולי הפוסקים ואפשר להגיע לפתרון.

מנחם בורשטיין: הממשלה יכולה להמשיך את הרציפות ואני מאחל לכולנו ומתפלל שזה יעבור מהר וטוב.

מנחם בורשטיין: תודה רבה.

אדריאן אלנבוגן: אני סגן יושב ראש האגודה הישראלית לחקר הפוריות.

אדריאן אלנבוגן: הייתי רוצה לומר שלושה דברים.

אדריאן אלנבוגן: ראשית, אני מבקש לברך את חבר הכנסת אריה אלדד על עבודתו הבלתי רגילה שהוא עשה בוועדה הקודמת.

אדריאן אלנבוגן: כי אם הצעת החוק הזאת עברה את הקריאה הראשונה ועברה על הסכמתם של כל אלו שמוזמנים לפחות בהזמנה של היום.

אדריאן אלנבוגן: נציג משרד הבריאות, ומשרד האוצר, ופועה, ועמותת חן לפריון, ועמותת אישה, ומשרד המשפטים וכן הלאה.

אדריאן אלנבוגן: למעשה על דעת כולם.

אדריאן אלנבוגן: להגיע להישג כזה היה צורך באינטליגנציה ובחוכמה בלתי רגילה אבל עובדה שהדבר הזה התקבל על דעת כולם.

אדריאן אלנבוגן: אסור כרגע לזמן שיעשה את שלו ולא לקדם את העניין במהירות.

אדריאן אלנבוגן: דבר שני, אני רוצה להצטרף למה שחבר הכנסת טיבי אמר.

אדריאן אלנבוגן: כן צריך לעזור לרופאים שנמצאים שם להביא אותם מהר הביתה.

אדריאן אלנבוגן: בלי להיכנס לויכוח עם משרד הבריאות האם כן אמרו או לא אמרו לפני 3 שנים שהיחידה הזאת כן מוכרת או לא מוכרת.

אדריאן אלנבוגן: חובתנו להחזיר את בנינו הביתה.

אדריאן אלנבוגן: דבר אחרון לגבי עצם החוק.

אדריאן אלנבוגן: החוק שעבר על דעת כולם צריך לעבור במהרה.

אדריאן אלנבוגן: כבוד הרב ליצמן אני שמעתי אותך כאשר אתה פנית לציבור הרופאים בועידת ארגון רופאי המדינה שאני נמניתי בין ראשיה.

אדריאן אלנבוגן: אתה נתת חזון לשירותי הבריאות במדינת ישראל.

אדריאן אלנבוגן: אנחנו סומכים עליך.

אדריאן אלנבוגן: אנחנו מבקשים שתוכל לקדם את החוק הזה במהרה.

אדריאן אלנבוגן: החוק הזה עבר גם את הסכמתם של כל מנהלי היחידות של הפריה חוץ גופית במדינת ישראל.

אדריאן אלנבוגן: יש קונצנזוס מקיר לקיר שאינני זוכר שאי פעם היה באיזושהי הצעת חוק.

אדריאן אלנבוגן: ועכשיו הכול מונח על שולחנך והכול מונח על הבנתך ויושרך כדי להעביר את זה מהר ככל האפשר.

אדריאן אלנבוגן: זאת תקוותנו.

מדינה מוקס: יש למצרך הזה צרכנים.

מדינה מוקס: יש למצרך הזה צורכים.

מדינה מוקס: יש מי שמוכר ויש מי שקונה.

מדינה מוקס: ויש שוק.

מדינה מוקס: והשוק הזה אין לו רגולציה.

מדינה מוקס: השוק הזה היום לא מתנהל כפי שהוא אמור להתנהל וישנה בדרך הצעת חוק טובה.

מדינה מוקס: אסור להשאיר את השוק הזה פרוץ.

מדינה מוקס: כל הנושא הזה הפקר תלוי באוויר.

מדינה מוקס: ישבו אנשים חכמים, ישבו ודנו ובנו הצעת חוק טובה.

מדינה מוקס: יכול להיות שיש בה דברים שאולי צריך להעביר אותם בחקיקת משנה.

מדינה מוקס: אבל לטובת הציבור צריך לסיים את הפרשה הזאת וכמה שיותר מהר.

מדינה מוקס: ואנחנו נתמוך בהצעה הזאת ואנחנו נעודד כל דבר שיביא לישועה.

מדינה מוקס: אנחנו מדברים על משפחות.

מדינה מוקס: מאוד חשוב הדבר הזה.

מדינה מוקס: לסגור את הדבר הזה וכמה שיותר מהר וכל מה שצריך בחקיקת משנה אחר כך נעבור הלאה.

חיים כץ: אוקיי, תודה רבה.

חיים כץ: אני רוצה לסכם את הדיון הזה.

חיים כץ: על פניו אחרי שכולם דיברו היתה הסכמה רחבה שיש צורך אמיתי ודחוף לקדם ולחוקק את הצעת החוק לתרומת ביציות ולפתור את המצוקה הקשה של הנשים שצריכות את הטיפול הזה.

חיים כץ: סגן השר ליצמן הודיע לוועדה שהוא יעשה מאמץ ללמוד ולקדם את הנושא במהירות.

חיים כץ: הוועדה מצפה שהממשלה תבקש להחיל דין רציפות על הצעת החוק הממשלתית.

חיים כץ: יחד עם זאת קיימת הצעת חוק פרטית של חברי הכנסת ד"ר אדטו ופרופסור אלדד.

חיים כץ: יש גם הצעת חוק של אחמד טיבי.

חיים כץ: אולי גם ד"ר עפו אגבאריה.

חיים כץ: בניגוד לדבריו של אחמד טיבי אני מקווה שזה יהיה אפס בסוף שהממשלה תגיש דין רציפות.

חיים כץ: הוועדה תפעל לקדם את החוק.

חיים כץ: והיה ולא תוגש בקשה של הממשלה להחיל רציפות אנחנו נפעל לקדם את ההצעות הפרטיות.

חיים כץ: מיד לאחר הפגרה תתקיים ישיבה נוספת בנושא.

חיים כץ: תודה רבה.

חיים כץ: הישיבה נעולה.

חיים כץ: סליחה.

חיים כץ: אנחנו פותחים את הישיבה.

חיים כץ: סגן השר רוצה להגיד מספר מילים.

יעקב ליצמן: אני רוצה להתייחס לא לנושא הזה.

יעקב ליצמן: אני אומר את זה לחברי הכנסת.

חיים כץ: בהמשך לדיון שהיה בוועדת העבודה, הרווחה והבריאות בקשר למצוקה של עמותת ערן.

חיים כץ: מצוקה כלכלית לא קלה.

חיים כץ: גוף שעושה רבות לעזור לאנשים שנמצאים במצוקה.

יעקב ליצמן: ראשית מעבר לדברים שאנחנו מטפלים פניתי למד"א והם נותנים שירות לערן בנתניה.

יעקב ליצמן: הם רוצים להרחיב את זה, ברחובות, אולי במוקד הארצי בתל אביב.

יעקב ליצמן: זה במחיר סמלי של שקל לשנה.

יעקב ליצמן: זה לא הפתרון אבל זה יקל קצת על ערן להמשיך ולתת את השירות החשוב שהוא נותן לאזרחי ישראל.

חיים כץ: זה לא היה נושא הדיון, יחד עם זאת, זה היה חשוב מאוד שזה ייכנס לפרוטוקול.

חיים כץ: תודה רבה, הישיבה נעולה.